45 honde by teler weggeneem; 10 van kant gemaak | Maroela Media
'n Totaal van 45 honde is uit die teler se sorg geneem. (Foto: DBV Benoni)
Ongeveer tien van die 45 honde wat 'n week gelede by 'n bekende hondeskoubeoordelaar en -teler van Benoni weggeneem is, moes noodgedwonge van kant gemaak word.
"Die honde was in 'n skokkende toestand," sê Vicky Finnemore, senior inspekteur en bestuurder van die Dierebeskermingsvereniging (DBV) in Benoni.
Die DBV het op 31 Januarie beslag gelê op 45 honde van verskillende rasse wat op die teler se perseel aangetref is. Die DBV het aanvanklik die teler se perseel besoek waar sy beweer het slegs 15 honde aangehou word.
Volgens die DBV was dié honde, almal Franse poedels, in 'n goeie toestand. Die teler het egter volstrek geweier dat beamptes van die DBV haar huis binnegaan. Die beamptes het onraad vermoed en het later met 'n lasbrief teruggekeer om die huis te deursoek.
Dit is toe dat hulle op die ander honde, onder meer Franse en Maltese poedels en 'n spanjoel, afgekom het waar hulle in hokke in die huis aangehou is. Volgens die DBV het die honde ernstige gesondheidsprobleme gehad insluitend oorinfeksies, tandbederf, gewasse, ooginfeksies, heupverplasings en velinfeksies. Talle van die honde was ook erg ondervoed.
Die DBV sê die honde is in klein kratte in die huis en in die buitekamer aangehou.
Finnemore het Donderdag aan Maroela Media gesê dat verskeie honde van kant gemaak moes word op aanbeveling van veeartse. Dié honde was glo te oud of te swak om enige operasies te oorleef. Baie van die honde het ook gevorderde kwaadaardige gewasse gehad. "Hulle kon eenvoudig nié gered word nie."
Die teler het glo die honde vir finansiële gewin aangehou.
Finnemore sê dit gaan onder omstandighede goed met die 35 honde wat steeds mediese behandeling ontvang. "Ons werk hard daaraan om hulle gesond te kry. Hulle kom en gaan by ons veeartse. Ons vat dit dag vir dag," sê sy. "Ons het ons hande vol. Daar is nog baie van die diere wat operasies moet ondergaan."
Die DBV beplan om 'n saak van dieremishandeling teen die teler te maak. Die uitkoms van die saak sal bepaal of die honde vir aanneming beskikbaar gestel sal word.
Finnemore sê een ligpunt is dat die DBV talle donasies ontvang het om die mediese behandeling van die honde te dek. Daar is selfs donasies uit die buiteland ontvang. Dié behandeling van die honde sal na verwagting soveel as R20 000 kos.
Nou waar is die vrou wat die enigste olifant van die dieretuin wil vrylaat, om hier haar besorgdheid te toon en haar voorleggings en donasies maak. ('n dier wat goed versorg word en almal kan dit sien)
Is die lewe van een dier dan meer werd as die van 'n ander, of gaan dit oor die grootte?
Wat makeer die vrou?? Dit is vreeslik dink net hoe het hierdie diere gely wat siek was O genade ek hoop sy kry n groot straf
Dankie aan die DBV vir julle goeie werk!!
Ek verstaan nie hoe kan mense nie na hul diere kyk ni..Hulle kan nie vra vir water of sê hulle is honger nie…maar hulle moet jou beskerm teen boosdoeners!! Ek ry permanent met hondepille in my motor! Sy moet maar ook in die tronk se hok gaan sit waar sy hoort!